หุ้นรพ. ปวดกบาล
ช่วงที่ไวรัสมรณะโควิด-19 ระบาด ปกติหุ้นกลุ่มโรงพยาบาลน่าจะได้ประโยชน์จากคนที่เข้ามารับการรักษาพยาบาล..!!
30 มี.ค. 2563

สำนักข่าวรัชดา
ช่วงที่ไวรัสมรณะโควิด-19 ระบาด ปกติหุ้นกลุ่มโรงพยาบาลน่าจะได้ประโยชน์จากคนที่เข้ามารับการรักษาพยาบาล..!!
แต่ในสถานการณ์ที่ไม่ปกติเช่นนี้…นอกจากไม่ได้ประโยชน์ ไม่พอ…ยังต้องสูญเสียรายได้ไปอีกด้วย
เนื่องจากคนมองว่า โรงพยาบาลเป็นพื้นที่เสี่ยง เป็นศูนย์รวมของเชื้อโรค ดังนั้นใครที่มีอาการเจ็บป่วยไม่มาก ก็อาจใช้วิธีหาซื้อยามากินเอง เพื่อเลี่ยงที่จะไม่ไปโรงพยาบาลในช่วงนี้
รวมถึงกลุ่มคนที่มีแผนจะซื้อแพ็กเกจตรวจสุขภาพประจำปี ก็อาจจะชะลอออกไปก่อน เพราะกลัวติดไวรัส…
นั่นทำให้ผลประกอบการหุ้นกลุ่มโรงพยาบาลในปีนี้ คงไม่สดใสซาบซ่าอย่างที่หวังไว้…
โดยเฉพาะโรงพยาบาลเฉพาะทาง อย่างบริษัท บางกอก เชน ฮอสปิทอล จำกัด (มหาชน) หรือ BCH ที่น่าจะได้รับผลกระทบชัดเจน
โอเค..แม้ BCH เป็นโรงพยาบาลที่มีคนไข้ประกันสังคมมากสุด แต่อย่าลืมว่า ก่อนหน้านี้ BCH ก็ไปเปิดคลินิกเฉพาะทางไว้มาก ไม่ว่าจะเป็นศูนย์กุมารเวช ศูนย์สูตินรีเวช ศูนย์อายุรกรรม ศูนย์ทันตกรรม ฯลฯ  
ดังนั้น เมื่อคนไม่กล้าไปโรงพยาบาล คลินิกเฉพาะทางเหล่านี้ก็จะได้รับผลกระทบไปเต็ม ๆ
ฟาก บริษัท โรงพยาบาล ลาดพร้าว จำกัด (มหาชน) หรือ LPH ก็น่าจะย่ำแย่ เนื่องจากที่ผ่านมา LPH มีการขยายในส่วนของคลินิกเฉพาะทางมากขึ้น และอยู่ในช่วงเก็บเกี่ยวผลผลิต…
แต่จากการแพร่ระบาดของไวรัสร้าย แทนที่ LPH จะสามารถเก็บเกี่ยวผลผลิตได้เต็มเม็ดเต็มหน่วย ก็ทำไม่ได้…น่าเห็นใจจริง ๆ
อีกรายที่น่าห่วง เห็นจะเป็นบริษัท เอกชัยการแพทย์ จำกัด (มหาชน) หรือ EKH ที่มีศูนย์ผู้มีบุตรยาก เป็นตัวทำเงิน เนื่องจากมีมาร์จิ้น ค่อนข้างสูง แต่ในสถานการณ์แบบนี้ รายได้ของคลินิกน่าจะดร็อปไปเยอะ
เท่ากับว่า จะกระทบต่อรายได้ของ EKH อย่างมีนัยสำคัญ…
ขณะเดียวกันโรงพยาบาลอื่น ๆ ก็คงได้รับผลกระทบไม่ต่างกัน จากจำนวนผู้ป่วยที่น้อยลง เพราะทุกคนมองว่า นาทีนี้อยู่บ้านปลอดภัยสุด ประกอบกับมีการประกาศใช้พ.ร.ก.ฉุกเฉิน ทำให้คนออกจากบ้านน้อยลง ถ้าไม่เจ็บป่วยวิกฤติจริง ๆ ก็จะไม่ไปโรงพยาบาล
ส่งผลให้ตั้งแต่ต้นปีจนถึงปัจจุบัน ราคาหุ้นกลุ่มโรงพยาบาลดิ่งพสุธาถ้วนหน้า อย่าง BCH ราคาลดลง 32.53% ส่วน LPH ราคาลดลง 36.36% และ EKH ราคาลดลง 42.09%
โอเค…ส่วนหนึ่งเป็นไปตามภาวะตลาดหุ้นที่ร่วงแรง แต่ปฏิเสธไม่ได้ว่า อีกปัจจัยเกิดจากถูกมองว่ารายได้จะหายไป…
จึงมีการเทขายหุ้นกลุ่มโรงพยาบาลออกมาต่อเนื่อง…เพื่อลดความเสี่ยง
แหม๊.โควิด-19 นี่เป็นไวรัสวายร้ายแห่งปี 2020 จริง ๆ เพราะขนาดหุ้นกลุ่มโรงพยาบาลก็ยังติดหวัดโควิด-19 งอมแงม…
นั่นแปลว่า หากสถานการณ์โควิด-19 ไม่คลี่คลาย ก็ยิ่งฉุดรายได้ของกลุ่มโรงพยาบาลไปเรื่อย ๆ
คิดแล้วปวดกบาลแทน..!!
ดังนั้นใครที่มีหุ้นโรงพยาบาลติดอยู่ในพอร์ต แนะให้ทำใจไว้แต่เนิ่น ๆ…จะได้ไม่ต้องมานั่งเสียใจทีหลัง
…อิ อิ อิ…